張功父請祠甚力得之簡以長句
作者：楊萬里
朝代：宋

paragraphs: 老夫不及朱師古，納却太常少卿得潼府。
老夫不及張約齋，乞得華州仙觀名雲臺。
金印如斗床滿笏，富貴何曾膏白骨。
一世窮忙爲阿誰，終日逢人皺兩眉。
賣身長鬚仍赤脚，忍面墦間乞東郭。
添丁德曜喜欲顛，孤竹一簞真箇錯。
張君有宅復有田，朱君歸去無一錢。
老夫老矣不歸去，五柳先生應笑汝。